Clanwilliamdam: Wal eers later voltooi | Landbou
Clanwilliamdam: Wal eers later voltooi
Die Clanwilliamdamwal. Foto: Leon Basson
Probleme met voorsieningskettingbestuur het veroorsaak dat slegs 12%-vordering met die verhoging van die Clanwilliamdamwal gemaak is.
Die verhoging van die Clanwilliamdamwal sal 'n jaar langer duur as wat adj.pres. David Mabuza vroeër aangedui het.
Volgens die jongste inligting, wat vervat is in 'n antwoord aan die wetgewer, het die Wes-Kaapse provinsiale departement van landbou aangedui dat die projek eers in April 2026 voltooi sal wees.
Dit is 12 jaar nadat die departement van water en sanitasie die projek bekend gestel het om die damwal met 13 meter te verhoog, wat sy kapasiteit tot 240 miljoen kubieke meter sal vergroot. Die plan is dat die dam genoeg water aan verbruikers in die omgewing van Clanwilliam, insluitend opkomende boere, moet voorsien. Die voerstelsel van die Bulshoekdam word ook opgeknap en uitgebrei. 'n Gedeelte van die N7 is geskuif vanweë die verhoging van die damwal.
Mnr. Andricus van der Westhuizen, Wes-Kaapse DA-wetgewerlid, sê dis teleurstellend dat ná byna agt jaar waarin bykans geen werk gedoen is nie, nie dringend aandag aan die dam gegee word nie. Selfs sy skrywe aan pres. Cyril Ramaphosa is ná 'n paar maande steeds onbeantwoord. "In sy hoedanigheid as voorsitter van die presidensiële infrastruktuurkoördineringskommissie het die president die mag om die bouwerk te bespoedig en die projek te hanteer met die dringendheid wat dit verdien. Die feit dat hy nie geantwoord of enige veranderinge aangekondig het nie, beteken dat die bouproses in die lug bly hang met slegs 12% van die projek wat voltooi is."
Hy sê van die 17 tenders vir die verskaffing van goedere en dienste van meer as R500 miljoen wat nasionaal geadverteer is, is slegs twee afgehandel. Aangesien hierdie tenders nie van kritieke belang is nie, kan die bouwerk nie voortgaan soos beplan nie. Dit, tesame met die proses om die Ontwikkelingsbank van Suider-Afrika aan te stel as toepassingsagent van die projek, het meegebring dat die voltooiingsdatum weer eens hersien is.
Mabuza het verlede jaar gesê dat die departement van water en sanitasie onder meer reeds werk aan die infrastruktuur gedoen het en die toegangspaaie voltooi het. 'n Suiweringsaanleg, werkswinkel, die brug en siviele ontwerp is reeds gedoen. Altesaam 87 eiendomme is onteien en kennisgewings van die onteiening is aan die betrokke eienaars voorsien. Die departement se eie bou-eenheid is in Junie 2019 as die kontrakteur vir die projek aangestel.